
Grozījumi Civilprocesa likumā
Izdarīt Civilprocesa likumā (Latvijas Republikas Saeimas un Ministru Kabineta Ziņotājs, 1998, 23. nr.; 2001, 15. nr.; 2002, 24. nr.; 2003, 15. nr.; 2004, 6., 10., 14., 20. nr.; 2005, 7., 14. nr.; 2006, 1., 13., 20., 24. nr.; 2007, 3., 24. nr.; 2008, 13. nr.; 2009, 2., 6., 14. nr.; Latvijas Vēstnesis, 2009, 205. nr.; 2010, 166., 183., 206. nr.; 2011, 16., 95., 132., 148. nr.; 2012, 50., 100., 190., 197. nr.; 2013, 87., 112., 188. nr.; 2014, 2., 41., 63., 108., 194., 228. nr.; 2015, 42., 91., 118., 227., 251. nr.; 2016, 31., 123., 241., 249. nr.; 2017, 117., 132., 216., 259. nr.; 2018, 53., 119., 225. nr.; 2019, 52. nr.; 2020, 199., 213., 243. nr.; 2021, 22., 65.A, 121.B, 227., 239.A, 248.B nr.; 2022, 120., 128. nr.; 2023, 62., 190., 203. nr.; 2024, 119., 128.A nr.; 2025, 52. nr.) šādus grozījumus:
1. Papildināt 230.1 panta pirmo daļu ar 4. punktu šādā redakcijā:
"4) par nepieciešamo samaksu Tiesu administrācijas deponēto līdzekļu kontā, lai segtu zemesgrāmatas un Valsts zemes dienesta izdevumus, kas radušies, kopīpašumu sadalot dzīvokļu īpašumos."
2. Papildināt piekto sadaļu ar 30.12 nodaļu šādā redakcijā:
                                                            "30.12 nodaļa
                                            Lietas par kopīpašuma dalīšanu

250.104 pants. Lietu izskatīšanas kārtība
Lietas par kopīpašuma dalīšanu tiesa izskata prasības kārtībā pēc vispārējiem noteikumiem, ievērojot šajā nodaļā paredzētos izņēmumus.

250.105 pants. Puses
Lietās par kopīpašuma dalīšanu prasība ceļama pret pārējiem kopīpašniekiem.

250.106 pants. Lietu piekritība
Prasības pieteikums par kopīpašuma dalīšanu, ja kopīpašnieki nevienojas par tā dalīšanas veidu, iesniedzams tiesai pēc viena kopīpašnieka deklarētās dzīvesvietas, bet, ja tādas nav, – pēc dzīvesvietas vai juridiskās adreses, bet, ja kopīpašuma priekšmets ir nekustamais īpašums, – pēc tā atrašanās vietas.

250.107 pants. Prasības pieteikuma saturs
(1) Prasības pieteikumā par kopīpašuma dalīšanu papildus šā likuma 128. pantā noteiktajam norāda kopīpašuma priekšmetu, kurš pakļauts dalīšanai, un vēlamo dalīšanas veidu.
(2) Prasības pieteikumā norāda pasākumus, kurus prasītājs ir veicis, lai noregulētu kopīpašuma dalīšanas jautājumu ar atbildētāju līdz prasības celšanai.

250.108 pants. Iesniedzamie dokumenti
(1) Ja kopīpašuma priekšmets ir nekustamais īpašums, kurā ietilpst ēka ar dzīvojamām telpām, un tiek prasīta kopīpašuma sadale dzīvokļu īpašumos, puse tiesā iesniedz Valsts zemes dienesta atzinumu par iesakāmo kopīpašuma domājamo daļu aprēķinu dzīvojamās mājas sadalei dzīvokļu īpašumos un puses pamatojumu par to, kuras telpu grupas piekrīt katram kopīpašniekam.
(2) Ja kopīpašuma priekšmets ir nekustamais īpašums un tiek prasīta tā sadale reālās daļās, puse tiesā iesniedz pierādījumus par zemes gabala sadales iespējamību.

250.109 pants. Jautājuma par kopīpašuma dalīšanu izskatīšana
(1) Ja kopīpašuma priekšmets ir nekustamais īpašums, kurā ietilpst ēka ar dzīvojamām telpām, un tiek prasīta kopīpašuma sadale dzīvokļu īpašumos, tiesa nosaka termiņu, kādā Tiesu administrācijas deponēto līdzekļu kontā veicama samaksa par zemesgrāmatas un Valsts zemes dienesta izdevumiem, kas radušies, kopīpašumu sadalot dzīvokļu īpašumos. Tiesas lēmums nav pārsūdzams.
(2) Ja kopīpašuma priekšmets ir nekustamais īpašums, kurā ietilpst ēka ar dzīvojamām telpām, tiesa var taisīt spriedumu par kopīpašuma sadali dzīvokļu īpašumos tikai tad, ja Tiesu administrācijas deponēto līdzekļu kontā ir veikta samaksa par zemesgrāmatas un Valsts zemes dienesta izdevumiem, kas radušies, kopīpašumu sadalot dzīvokļu īpašumos.
(3) Taisot spriedumu par kopīpašuma sadali dzīvokļu īpašumos, tiesa tā rezolutīvajā daļā norāda, kādā apmērā Tiesu administrācijas deponēto līdzekļu kontā veiktā samaksa pārskaitāma zemesgrāmatai un Valsts zemes dienestam par izdevumiem, kas radušies, kopīpašumu sadalot dzīvokļu īpašumos, kādā apmērā un no kura kopīpašnieka piedzenami līdzekļi par labu kopīpašniekam, kurš tos iemaksāja (minot arī kredītiestādes nosaukumu un konta numuru, kurā veicama samaksa), kā arī no apgrūtinājumiem izrietošo tiesību, tostarp tiesību uz atlīdzinājumu naudā (ja tas noteikts), sadali. 

250.110 pants. Kopīpašuma pārdošana
(1) Ja tiesa nosaka kustamo mantu pārdot izsolē, pārdošana izdarāma pēc noteikumiem par piedziņas vēršanu uz kustamo mantu.
(2) Ja tiesa nosaka nekustamo īpašumu vai tā daļu pārdot izsolē, pārdošana izdarāma pēc noteikumiem par piedziņas vēršanu uz nekustamo īpašumu, ievērojot šā likuma 617.1 pantā noteiktās īpatnības.

250.111 pants. Tiesāšanās izdevumi un citi izdevumi kopīpašuma dalīšanas lietās
(1) Tiesas izdevumi, kā arī zemesgrāmatai un Valsts zemes dienestam segtie izdevumi sadalāmi starp kopīpašniekiem vienādā apmērā.
(2) Kopīpašnieki sedz savus ar lietas vešanu saistītos izdevumus.
(3) Tiesa var noteikt citu tiesāšanās izdevumu sadalījumu starp kopīpašniekiem, ievērojot taisnīguma un samērīguma principus."

